挽金右相克成
尹殷辅 (Ming)
天地分清淑，英豪禀赋多。襟虚凝玉洁，气像畅春和。鸣世才应富，医时道不颇。马头收峻价，龙首捷巍科。隆望登华显，雄声动迩遐。文谟遵礼乐，武略戢干戈。更值风云会，方忧国步差。诚存扶社稷，功入誓山河。事业真超异，恩荣故累加。司喉居斗极，视草立銮坡。密勿勤敷命，雍容务去邪。坐台看松树，归院对薇花。白简新霜肃，青蒲古节嘉。北门通犷虏，西路接中华。拥节曾临塞，观风几问痾。关陲严锁钥，黎庶遍渐摩。辨物操铨镜，论兵卫国家。水苍长响佩，款段好趋衙。赞政惟弘化，规身每斥奢。商邻闻纳诲，虞殿属赓歌。自保吾心直，宁知时事讹。久迁侵瘴毒，俄命召天涯。恋阙孤枕赤，还朝两鬓皤。政当更始际，不用老成何。卜相开黄阁，登贤降白麻。秉钧孚燮理，陶俗去烦苛。柱石邦由泰，蓍龟德可誇。百年将指远，双竖忽来遮。名行人间在，仪刑梦里过。枫宸亡鉴恨，朝野折梁嗟。赖有云仍盛，从知福庆赊。情亲交已密，许与契无瑕。台府同联步，亨衢共蹀珂。痛哭难再见，哀悼泪倾波。